অনলাইন ডেস্ক: দেশীয় সংগীত জগতের জনপ্রিয় সংগীত শিল্পী আসিফ আকবর এবার গান গাইতে যাচ্ছেন সদ্য প্রয়াত দেশের ব্যান্ড সংগীতের কিংবদন্তি শিল্পী আইয়ুব বাচ্চুর প্রতি সম্মান এবং শ্রদ্ধা জানিয়ে। আরেক জনপ্রিয় শিল্পী ও গীতিকার-সংগীত পরিচালক তরুণ মুন্সীর কথা-সুর ও সংগীতে এই গানটিতে আইয়ুব বাচ্চু ও এল.আর.বি-র গাওয়া বেশকিছু জনপ্রিয় গানের শিরোনাম ব্যবহার করা হয়েছে। আর এই গানটি প্রকাশিত হবে দেশের অন্যতম আলোচিত প্রযোজনা প্রতিষ্ঠান ধ্রুব মিউজিক স্টেশন এর ব্যানারে। এ প্রসঙ্গে আসিফ আকবর বললেন,বাচ্চু ভাই একজন কিংবদন্তি ছিলেন,আছেন এবং থাকবেন। আমি এই গানটি গাইতে যাচ্ছি তাঁর প্রতি সম্মান,শ্রদ্ধা আর ভালবাসা জানিয়ে। আমরা সংগীত জগতে তাঁর পরবর্তী প্রজন্ম যারা আমরা তাঁর গান আমাদের পরবর্তী,তার পরবর্তী অর্থাৎ প্রজন্ম থেকে প্রজন্ম যেন বেঁচে থাকে সবসময় সেই চেষ্টা করে যাবো সবসময়। আর এই গানটির কথায় বাচ্চু ভাই ও এল.আর.বির গাওয়া বেশকিছু জনপ্রিয় গানের শিরোনাম ব্যবহার করা হয়েছে। যে গানগুলোর শিরোনাম ব্যবহার করা হয়েছে তা তাঁর স্মৃতির প্রতি শ্রদ্ধা এবং ভালোবাসা জানিয়ে করা হয়েছে। গানটির গীতিকার-সুরকার-সংগীত পরিচালক তরুণ মুন্সী বললেন, আমাদের প্রজন্মের বেড়ে উঠা,ব্যান্ড সংগীতের প্রতি ভালোবাসার জন্মটা তাঁকে দেখে দেখেই,তাঁর গান শুনে শুনেই। ব্যক্তিগতভাবে প্রায় ২০/২১ সম্পর্কে উনার প্রতি আমার ভালোবাসা বা সম্মানের-শ্রদ্ধার জায়গাটা কখনোই কমেনি। আমার সেই ভালোবাসা-শ্রদ্ধা-সম্মানের জায়গাটা থেকেই গানটি আমি লিখেছি তারই গাওয়া বেশকিছু জনপ্রিয় গানের শিরোনাম ব্যবহার করে। এটা একান্তভাবেই তাঁর মতো একজন কিংবদন্তিকে আমাদের সম্মান দেখানোর একটি প্রচেষ্টা। জানা গেছে,খুব শীগ্রই এই গানটির কাজ সম্পন্ন করে তা প্রকাশ করা হবে।